Messadi davart l'approbaziun dalla nova cunvegna da prestaziun cun la Spitex Foppa

Preziau signur president dil parlament

Stimadas parlamentarias, stimai parlamentaris

A caschun dalla sesida dils 30 da settember 2015 ha il parlament communal Ilanz/Glion approbau ina cunvegna da prestaziun surluvrada cun la Spitex Foppa. La fatschenta era vegnida suttamessa al parlament perquei ch'ella survargava las cumpetenzas finanzialas dalla suprastonza communala. Muort ils deficits che creschan ad in crescher ed irregularitads ella gestiun ha la suprastonza communala visau ils 16 d'uost 2023 a scret quella cunvegna da prestaziun ch'ei entrada en vigur igl 1. da schaner 2016 cun risguardar la formalitad ed enteifer il termin sin la fin digl onn 2024. El scriver da visada ei vegniu communicau alla Spitex Foppa ch'ei vegn giavischau da far ina nova cunvegna da prestaziun. La nova cunvegna da prestaziun cun la Spitex Foppa ei uss avon maun.

Situaziun da partenza

Ils cuosts totals dalla Spitex che vegnan surprendi dallas vischnauncas purtadras ein s'augmentai massivamein ils davos onns e quei malgrad che las uras d'acziun prestadas ein buca s'augmentadas considerablamein.

En moda semeglionta ein ils cuosts dalla gestiun buca cuvri (deficits) che ston vegnir surpri dallas vischnauncas purtadras carschi.

Ils 18 d'avrel 2023 ha in brat denter ils presidents dallas vischnauncas purtadras ed ils responsabels dalla Spitex Foppa (suprastonza e direcziun) giu liug ella residenza s. Giusep a Glion. En quei connex ei vegniu tematisau igl augment massiv dils cuosts sco era las acziuns dils responsabels che corrispundevan buc allas statutas. Ella discussiun eis ei deplorablamein semussau pli u meins claramein che la suprastonza e la direcziun han buca la promtadad da prender mesiras da spargn e da surprender la responsabladad per ils schabetgs illegals. La maioritad dils presidents communals presents era buca promta da prender mesiras rigurusas per rugalar las malcunvegnientschas ella Spitex Foppa. Fatg ei, che las ulteriuras vischnauncas surprendan ina bia pli bassa cumpart dils cuosts per il menaschi dalla Spitex cumparegliau cun la vischnaunca Ilanz/Glion. Sin nossa vischnaunca crodan rodund 45 pertschien dils cuosts.

La suprastonza communala Ilanz/Glion ei vegnida informada en sia sesida dils 25 d'avrel 2023 davart ils resultats dil brat e ha silsuenter decidiu unanimamein da visar la cunvegna da prestaziun individuala denter la Spitex Foppa e la vischnaunca Ilanz/Glion digl onn 2015 sin il proxim termin pusseivel. Il medem mument ha ella decidiu ch'ei duei vegnir pretendiu dalla Spitex Foppa la realisaziun da mesiras da spargn concretas. Sche quellas pretensiuns vegnan ademplidas sa la tractaziun d'ina nova cunvegna da prestaziun individuala vegnir messa en mira.

Nova cunvegna da prestaziun

Uss han ins saviu negoziar ina nova cunvegna da prestaziun. Ella cuntegn las suandontas midadas essenzialas en cumparegliaziun cun la veglia cunvegna da prestaziun digl onn 2015:

cuoz dil contract: La cunvegna da prestaziun sto vegnir renovada periodicamein

prestaziuns a clientas e clients che han lur domicil ordeifer il territori communal ni cantunal ston vegnir surpridas dalla vischnaunca da domicil dils clients

examinaziun dalla cuntentientscha independenta e regulara tier la clientella sco era tier las collaboraturas ed ils collaboraturs

rentabilitad dalla furniziun da prestaziuns

termin e grad da detagl dil preventiv

obligaziun d'informar en cass d'investiziuns/expensas pli grondas, tier midadas dil preventiv da +/- 10 % en cumparegliaziun cun il preventiv digl onn precedent (naven d'ina summa da CHF 10'000.00)

structuraziun minimala dil rendaquen

obligaziun da motivaziun en cass da divergenzas da +/- 10 % en cumparegliaziun cun il preventiv (naven d'ina summa da CHF 10'000.00)

reservas

responsabladad

Las ulteriuras vischnauncas purtadras van d'accord cun la nova cunvegna da prestaziun. Sulettamein tier la clav da repartiziun per ils cuosts totals ein ellas buca promtas da midar lezzas el mument. Per la vischnaunca Ilanz/Glion resta l'adattaziun vinavon in tema. Quei ei era vegniu communicau aschia allas ulteriuras vischnauncas purtadras. En vesta all'integraziun dalla Spitex Foppa ella Reit da sanadad Surselva SA igl onn 2026 sto la cunvegna da prestaziun vegnir negoziada da niev.

La nova cunvegna da prestaziun porta meglieraziuns essenzialas en cumparegliaziun cun la cunvegna da prestaziun veglia. Ella cuntegn instruments claramein defini che rinforzan la controlla dils cuosts e la survigilonza dalla gestiun. Sco sligiaziun transitorica sa ella perquei vegnir approbada. La suprastonza communala ha tractau la nova cunvegna a caschun da sia sesida dils 7 da matg 2024 e recamonda al parlament communal l'approbaziun da quella.

Proposta

Sin fundament dallas explicaziuns precedentas fa la suprastonza communala las suandontas propostas al parlament communal:

entrar ella fatschenta;

approbar la cunvegna da prestaziun denter la vischnaunca Ilanz/Glion e la Spitex Foppa davart survetschs dalla tgira ed assistenza a casa per la perioda digl 1. da schaner 2025 entochen ils 31 da december 2026.

	Ilanz/Glion, ils 7 da matg 2024	Suprastonza communala Ilanz/Glion

2

1